
Ministru kabineta sēdes protokollēmums

Informatīvais ziņojums "Mirstības mazināšana ārēju nāves cēloņu (ĀNC) dēļ (2024)"

· 1. Pieņemt zināšanai iesniegto informatīvo ziņojumu. 
· 2. Veselības ministrijai (Slimību profilakses un kontroles centram) līdz 2024. gada 29. novembrim un turpmāk katru gadu līdz 2027. gadam (līdz 15. oktobrim) iesniegt Valsts kancelejai datus un analītisku izvērtējumu par pēdējo piecu gadu tendencēm ārēju nāves cēloņu izraisītas mirstības rādītājos.
· 3. Lai izstrādātu priekšlikumus (pasākumus) mirstības mazināšanai informatīvajā ziņojumā identificētajās kritiskākajās nāves cēloņu grupās, tostarp par psihiskās veselības, alkohola un citu atkarību izraisošu vielu un procesu ietekmi uz ārējo nāves cēloņu mazināšanu, slīkšanas un noslīkšanas, krišanas un nosalšanas gadījumu mazināšanu, augsto vīriešu īpatsvaru ārējo nāves cēloņu gadījumos, samērīgu datu pieejamību, kā arī citiem aktuāliem ar ārējiem nāves cēloņiem saistītajiem jautājumiem, Valsts kancelejai sadarbībā ar Veselības ministriju, iesaistot attiecīgo jomu valsts un pašvaldību institūciju pārstāvjus, ārējos ekspertus, nevalstiskās organizācijas un citus sabiedrības pārstāvjus, izveidot darba grupu ārēju nāves cēloņu izraisītas mirstības mazināšanai.
· 4. Valsts kancelejai katru gadu līdz 2027. gadam (līdz 15. februārim) apkopot informāciju par darba grupas priekšlikumiem ārēju nāves cēloņu izraisītas mirstības mazināšanai un sniegt par to ziņojumu Demogrāfisko lietu padomei.

